Vrou helder oordag in huis oorval | Maroela Media
'n 51-jarige vrou is Woensdag helder oordag in haar huis in Uitenhage in die Oos-Kaap aangeval.
Sers. Majola Nkohli, polisiewoordvoerder, het gesê die voorval het omstreeks 11:30 by die vrou se huis in Moselweg plaasgevind.
"'n Onbekende aantal verdagtes het toegang tot die huis gekry deur die kombuisdeur oop die dwing. Die vrou kon daarin slaag om die paniekknoppie te druk om 'n private veiligheidsmaatskappy te ontbied voor sy erg aangerand is," het Nkohli gesê.
Die vrou is kort daarna bewusteloos met erge kopbeserings aangetref. Sy is na 'n plaaslike hospitaal gehaas vir mediese behandeling.
"In dié stadium is dit nog nie duidelik of enigiets tydens die voorval gesteel is nie, maar die hele huis is geplunder," het Nkohli gesê.
Die polisie ondersoek 'n saak van huisroof. Niemand is nog in verband met die voorval in hegtenis geneem nie. Die polisie het 'n beroep op die publiek gedoen om sers. Andile Gusha by 082 441 8139 te kontak as hulle meer inligting rakende die voorval het.
misdaad Oos-Kaap Uitenhage
Huisroof ! Wat van aanranding?
Wat van aanranding en of poging tot moord.
Laat ek liewer nie verder gaan nie.
Alles is net roof en moord en aanranding. Ek kan nie meer nie. Het niemand dan meer die reg op lewe nie?